**SELETUSKIRI**

Harku Vallavolikogu määrusele:**Suurupi Merekindluse metsa kaitseala moodustamine ja kaitse-eeskiri**

Looduskaitseseaduse (LKS) § 2 lg 1 kohaselt kaitstakse loodust selle säilitamise seisukohalt oluliste alade kasutamise piiramisega, kaitse alla võetud loodusliku loomastiku, taimestiku ja seenestiku isenditega ning kivististega sooritatavate toimingute reguleerimisega.

LKS § 4 lõike 7 kohaselt võib kohaliku omavalitsuse tasandil kaitstavaks loodusobjektiks olla maastik, väärtuslik põllumaa, väärtuslik looduskooslus, maastiku üksikelement, park, haljasala või haljastuse üksikelement, mis ei ole kaitse alla võetud kaitstava looduse üksikobjektina ega paikne kaitsealal.

LKS § 8 lõike 1 kohaselt on igaühel õigus esitada kaitse alla võtmise algatajale ettepanek loodusobjekti kaitse alla võtmiseks.

Harku vallale esitati Suurupi Selts MTÜ, Kasevälja Külaselts MTÜ, MTÜ Muraste Looduskool ja Suurupi Merekindluse metsa initsiatiivgrupi poolt ettepanek Suurupi Merekindluse metsa kohaliku kaitse alla võtmiseks.

**Kaitse alla võtmise eesmärkide vastavus kaitse alla võtmise eeldustele**

LKS § 7 järgi on kaitseala kaitse alla võtmise eeldused ohustatus, haruldus, tüüpilisus, teaduslik, ajaloolis-kultuuriline või esteetiline väärtus ning rahvusvahelisest lepingust tulenevkohustus linnu- ja loodusdirektiivi rakendamiseks. LKS § 4 lõike 7 kohaselt võib kohaliku omavalitsuse tasandil kaitstavaks loodusobjektiks olla maastik, väärtuslik põllumaa, väärtuslik looduskooslus, maastiku üksikelement, park, haljasala või haljastuse üksikelement, mis ei ole kaitse alla võetud kaitstava looduse üksikobjektina ega paikne kaitsealal. Suurupi merekindluse metsa kaitseala moodustamise eeldus on ajaloolis-kultuuriline, ohustatus, haruldus, kaitsealused liigid ja kooslused, loodusharidus ja esteetiline väärtus.

**Ajaloolis-kultuurilised väärtused.**

Riigi poolt kultuuriministri käskkirjaga kultuurimälestisteks tunnistatud ja kaitstavad ehitismälestised Suurupi munakivitee ja Ninamaa poolsaare vahelisel alal asuvad rannamännikus, mida läbivad pärandkultuuri ja militaarajaloo retkeliste ning tervisesportlaste teed ja rajad.

Pärandkultuuri objektide loetelu:

* **Suurupi munakivitee -** I MS aegne munakivitee viib mööda samaaegsetest kahurialustest, varjenditest ja kaevikutest kuni neemele, millel asub hiigeltranšee. Inventeeritud aprillis 2022, kultuurimälestise piiril ja kaitsevööndis, suure kultuuriväärtusega, vajalik võtta eraldi kultuurimälestisena kaitse alla või täiendada mälestise nr 8866 nime ja sisu ning liita mälestise piiridesse.
* **Peeter Suure nimelise merekindluse rannakaitsepatarei kahuripositsioon** - Kaitsealune kultuurimälestis nr 8866. Inventeeritud aprillis 2022, muinsuskaitse all, suure kultuuriväärtusega.
* **Munakivitee** - 1912-1915. a ehitatud Peeter Suure nimelise merekindluse ehitised lõhati 1918. a, taastati osaliselt esimese Eesti Vabariigi ajal ja hävitati taas II MS ajal. Inventeeritud aprillis 2022, nimetatud kultuurimälestise nr 8867 koosseisus ja asub mälestiste muude rajatistega ühises kaitsevööndis. Kultuuriväärtus suur.
* **Rannakaitsepatarei kasiinohoone**
* **Suurupi rannakaitsepatarei valveposti telefonipunkt**
* **Põlised talukohad**

**Ohustatus ja haruldus.** Looduskaitsealustest taimeliikidest leidub alal kivi-imar (*Polypodium vulgare,* LK III), looduslikes metsakooslustes kasvab ungrukold (*Huperzia selago,* LK III), käpalistest suur käopõll (*Neottia ovata,* LK III), laialeheline neiuvaip (*Epipactis helleborine,* LK III) ja vööthuul-sõrmkäpp (*Dactylorhiza fuchsii,* LK III) ning rootsi kukits (*Cornus suecica,* LK III).

Kaitsealustest linnuliikidest on Suurupi Merekindluse metsas esindatud viis III kaitsekategooria liiki: hoburästas (*Turdus viscivorus*), väike-kärbsenäpp (*Ficedula parva*), öösorr (*Caprimulgus europaeus*), Väike-kirjurähn (*Dendrocopos minor*), musträhn (*Dryocopus martius)* ning teada on ka kanakullide toitumis- ning võimaliku pesitsusalana (uurimisel) Mets on kõrge liigilise mitmekesisusega ja väga vaheldusrikka, kuid samas tervikliku metsa-alaga, mis pakub palju erinevaid elupaiku paljudele liikidele. Ala kõrge väärtus linnustiku jaoks seisneb mitmekesiste kasvukohatüüpide ja metsakoosluste vaheldusrikkuses ning suhtelises terviklikkuses. Läänest, lõunast ja idast piirab ala tihe inimasustus, uuringualast väljaspool asuvad külgnevad metsa-alad on viimasel kümnendil raiutud või killustatud. Ala on seni säilinud terviklikuna ning on vahetult rannikul paiknedes sõna otseses mõttes viimaseks pelgupaigaks seda asustavatele linnuliikidele. Ala väärib kindlasti praeguse olukorra säilitamist ehk kaitset raiete, kuivendamise ja teiste looduslikku arengusse sekkuvate tegevuste eest. Suurupi Merekindluse metsa kohalik kaitseala ühendaks omavahel (ja vastavalt ka Harku valla üldplaneeringu teaduslikult põhjendatud rohevõrgustiku kaardikihil märgitud koridoridele) omavahel riiklikud Muraste ja Suurupi looduskaitsealad.

Imetajaliikidest elavad Suurupi metsas alaliselt põdrad ja metskitsed. Merekindluse metsas elab hinnanguliselt 20-25 metskitse. Olulisteks toitumisaladeks on kindlustusrajatiste ümbrus, kus kasvab vaarikaid, pajusid ja nõgeseid ning talvel mustika kasvukoha metsad. Viimastes on lisaks toiduks kasutatavatele mustikatele ka suuremate kuuskede all kergem maapind magamisasemete tarbeks puhtaks kraapida. Kindlustusrajatiste mulletesse on oma urud rajanud ka mägrad ja rebased. Samuti on metsas tuvastatud mägra, ilvese, saarma (III kaitsekategooria) ja metsnugise esinemine. Veel elab imetajatest Merekindluse metsas nii hall- kui ka valgejäneseid.

Üle kümnendiku Merekindluse metsast vastab vääriselupaikade kriteeriumitele. Siin on suur potentsiaal ka eelkõige vähem märgatavate ja raskemini tuvastatavate ohustatud metsaliikide esinemiseks. Lisaks sellele on siinne mets väga oluline lüli piki rannikut kulgevale loomade liikumisteele (üldplaneeringus tähistatud rohekoridor) Suurupi looduskaitseala ja Muraste looduskaitseala vahel.

**Esteetiline väärtus.** Suurupi Merekindluse mets, sh Suurupi looduskaitseala, on ajalooliselt moodustanud ühtse metsamassiivi, mistõttu on oluline ühe viimase tervikliku ala maastikulise sidususe ja loodusväärtuste säilitamine eesmärgiga tagada kohalikele inimestele virgestusvõimalused. Alal levivad männimetsad on inimestele atraktiivsed ja suure esteetilise väärtusega, mistõttu kasutavad metsa aktiivselt nii tervisesportlased, loodushuvilised kui ka korilased.

**Loodusobjekti kaitse alla võtmise otstarbekus**

Vastavalt looduskaitseseaduse § 8 lõikele 3 korraldab kaitse alla võtmise algataja ettepanekus nimetatud loodusobjekti kaitse alla võtmise põhjendatuse ja otstarbekuse ning kavandatavate piirangute osas ekspertiisi, kaasates selleks vastava ala eriteadmistega isikud. Harku vallale esitatud ettepaneku järel koostati järgmised ekspertiisid:

* Suurupi Merekindluse metsa elustiku uuringu aruanne

Koostaja: OÜ Elusloodus, Uudo Timm

* Pärandkultuuriväärtuste inventuur Harku vallas Suurupi külas kavandataval Suurupi Merekindluse kaitsealal

Koostaja: Eesti Muinsuskaitse Selts, Ants Kraut

* Kavandatava Suurupi Merekindluse metsa kaitseala kaitstava linnustiku inventuur 2022

Koostaja: OÜ Tuulelind, Aarne Tuule

**Kaitseala nimetus**

Suurupi Merekindluse metsa kaitseala

**Kaitstava loodusobjekti välispiir ja vööndi piir**

Kaitseala piiritlemisel on lähtutud põhimõttest, et see hõlmab olulisemaid kaitset vajavaid loodusväärtusi ning ala piirid peavad olema selgelt tuvastatavad ja üheselt mõistetavad, mistõttu on võimalusel kasutatud katastripiire.

Merekindluse mets asub Suurupi külas, Suurupi poolsaare tipus. Ettepaneku kohaselt hõlmab kaitseala kuut riigimetsa katastriüksust. Läänest piirneb kaitseala Suurupi looduskaitsealaga ja põhjast mererannaga. Merekindluse metsa kogupindala on 59,83 ha.

* Merekindluse mets 6 katastritunnus 19801:001:1589 14.32 ha
* Merekindluse mets 7 katastritunnus 19801:001:1591 4.56 ha
* Merekindluse mets 8 katastritunnus 19801:001:1592 18.58 ha
* Merekindluse mets 9 katastritunnus 19801:001:1593 2.83 ha
* Merekindluse mets 10 katastritunnus 19801:001:1594 12.40 ha
* Merekindluse mets 11 katastritunnus 19801:001:1595 7.14 ha

LKS § 44 lg 1 kohaselt võib omavalitsuse poolt moodustatud kaitsealal kehtestada LKS §-s 31 ehk piiranguvööndis sätestatud kaitsekorda, mida võib kaitse-eeskirjaga leevendada. Seetõttu koosneb kaitseala ühest piiranguvööndist (Suurupi merekindluse metsa kaitseala piiranguvöönd), mille piir kattub kaitseala välispiiriga. Kaitseala välispiir on märgitud määruse eelnõu lisas olevale kaardile.

Kaitseala valitseja on Harku Vallavalitsus.

**Kaitsekord**

Kaitsekorra väljatöötamisel on arvestatud kaitsealal esinevaid loodusväärtusi. Üldiselt on kaitse-eeskirjas sätestatud kaitsekord piiranguvööndi tingimusi järgiv, mis väljakujunenud tavasid ning inimeste igapäevaseid harjumusi otseselt ei mõjuta.

**Lubatud tegevused**

Inimestel on lubatud alal viibida ning korjata marju, seeni ja teisi metsasaadusi kogu kaitsealal.

Kaitsealal on lubatud telkida, lõket teha ja grillida vaid kohtades, mis kaitseala valitseja nõusolekul on selleks ette valmistatud või tähistatud. Kontrollimatu lõkke tegemine või grillimine võivad ohustada ala kaitseväärtusi.

Kaitsealal on lubatud jalgrattaga sõita ja hobusega ratsutada teedel ja radadel. Mootorsõiduki, maastikusõiduki ning mootorrattaga sõitmine ja parkimine on lubatud vaid avalikel liiklusteedel ja vastavalt kehtivale liikluskorraldusele. Mootorsõidukiga sõitmine väljaspool teid ning maastikusõidukiga sõitmine on lubatud järelevalve- ja päästetöödel, kaitse-eeskirjaga lubatud töödel, kaitseala valitsemisega seotud töödel, liinirajatiste hooldamiseks vajalikel töödel ja maatulundusmaal metsamajandustöödel kaitseala valitseja nõusolekul.

Piiratud on üle 50 inimesega rahvaürituste korraldamine selleks ette valmistamata ja kaitseala valitseja nõusolekul tähistamata kohas. Antud piirang on vajalik, et vähendada maastiku kahjustamist ja kaitsta kaitsealuste liikide kasvukohti. Üle 50 osalejaga üritustel on kaitseala valitsejal võimalik seada maastikku või liike säästvaid tingimusi või piiranguid. Kuni 50 osalejaga ürituste, sh õuesõppe või välitreeningute korral ei nõuta kaitseala valitseja nõusolekut.

**Keelatud tegevus**

Ehitustegevus on alal üldjuhul keelatud, kaitseala valitseja nõusolekul on lubatud püstitada ehitisi kaitseala tarbeks (sealhulgas ajutisi ehitisi) – näiteks tähiseid ja infotahvleid.

Kaitsealal on keelatud maaparandussüsteemide rajamine, sest see avaldab kooslustele negatiivset mõju. Samuti on keelatud maavara kaevandamine, sest see hävitaks kaitstavad väärtused. Lisaks on keelatud puhtpuistute kujundamine ja energiapuistute rajamine, sest see vähendab looduslikku mitmekesisust ja rikub maastiku ilmet.

Kaitseala valitseja nõusolekuta on kaitsealal keelatud muuta katastriüksuse kõlvikute piire ja sihtotstarvet, koostada maakorralduskava ja teha maakorraldustoiminguid, kehtestada detail- ja üldplaneeringuid ning anda projekteerimistingimusi. Lisaks ei ole lubatud anda nõusolekut väike-ehitiste, seal hulgas lautri või paadisilla ehitamiseks ning ehituslube.

Samuti on keelatud puidu kokku- ja väljavedu külmumata pinnaselt.

Metsa majandamine on kaitse-eeskirja kohaselt lubatud tegevus, kuid metsa majandamisel tuleb lähtuda kaitseala kaitse-eesmärgist. Kaitseala valitseja nõusolekul on lubatud kõik raieliigid välja arvatud lageraie, mis on kaitse-eeskirja kohaselt keelatud. Lageraie kahjustab looduskeskkonda ja inimeste virgestusvõimalusi aastakümneteks, kuna selle käigus likvideeritakse metsaeraldisel suurel alal kõik puud. Selline raieviis mõjutab negatiivselt rohealade põhieesmärkide täitmist ja on vastuolus kaitseala kaitse-eesmärgiga. Kaitsealal peetakse kõige eelistatumaks püsimetsanduse majandusmeetodit.

Suurupi Merekindluse metsa kaitsealal on ennekõike soositud kujundusraied, mis on vajalikud kaitsealuste liikide elupaikade soodsa seisundi hoidmiseks või saavutamiseks. Teatud juhtudel on lubatud ka muud raieliigid (näiteks turberaie häil- või aegjärkse raiena), kui need on vajalikud väärtusliku maastikuilme tagamiseks, ühevanuselise ja -liigilise puistu järkjärguliseks kujundamiseks looduslikuma struktuuriga ja elurikkamaks püsimetsaks ning puhkeväärtuse ja virgestusvõimaluste säilitamiseks ja parandamiseks enam kui 50-aastases perspektiivis. Kaitseala valitsejal on õigus esitada nõudeid raie liigi, tehnoloogia ja aja, puidu kokku- ja väljaveo, raielangi suuruse, raielangi puhastamise viisi ning puistu koosseisu ja täiuse kohta. Kaitseala territooriumil toimuvate raiete täpsemad tingimused seab Harku Vallavalitsus kaitseala valitsejana iga kord enne metsateatise esitamist, lähtudes metsaseaduse § 28 lõikest 3 p 6.

Pinnase, kaitsealuste taimede kasvukohtade ja maastikuilme kaitseks on kaitsealal keelatud puidu kokku- ja väljavedu külmumata pinnaselt. Kaitseala valitseja võib lubada puidu kokku- ja väljavedu juhul, kui pinnas seda võimaldab (kui vedu on võimalik pinnast kahjustamata).

**Jahindus**

Suurupi Merekindluse kaitsealal on lubatud jahipidamine ja kalapüük vastavalt kehtivatele seadustele. Piirkond kuulub MTÜ Vääna Jahiselts jahialasse, kuid ei ole aktiivse jahipidamise koht. Kaitseala haldaja ja RMK ning Keskkonnaametiga kooskõlastatult on lubatud rajada ulukite sööda- ja seirekohti ning soolakuid.

**Tegevuse kooskõlastamine**

Kaitstava loodusobjekti valitseja ei kooskõlasta tegevust, mis vajab kaitse-eeskirja kohaselt kaitseala valitseja nõusolekut, kui see tegevus võib kahjustada kaitseala kaitse-eesmärgi saavutamist või kaitseala seisundit. Kui tegevust ei ole kaitseala valitsejaga kooskõlastatud või tegevuses ei arvestatud kaitseala valitseja kirjalikult seatud tingimusi, mille täitmisel tegevus ei kahjusta kaitseala kaitse-eesmärgi saavutamist või kaitseala seisundit, ei teki isikul, kelle huvides nimetatud tegevus on, vastavalt «Haldusmenetluse seadusele» õiguspärast ootust sellise tegevuse õiguspärasuse suhtes.

**Määruse mõjud**

Kohaliku tähtsusega kaitseala moodustamine mõjub positiivselt kohaliku kogukonna kindlustundele, sest Suurupi Merekindluse metsa loodusväärtused säilivad ka edaspidi ning ala jääb avalikku kasutusse. Lisaks annab see laiemale avalikkusele signaali ala väärtustest ning otsustajatele paremad võimalused ja selge raamistiku ala kaitse korraldamiseks. Kaudselt võib kaitseala olemasolu tõsta kinnisvara väärtust piirkonnas.

**Loodusobjekti kaitse alla võtmisega ja kaitse korraldamisega seotud kulutused**

LKS § 8 lg 2 p 5 kohaselt peab loodusobjekti kaitse alla võtmise ettepanek sisaldama loodusobjekti kaitse alla võtmisega ja kaitse korraldamisega seotud kulutuste hinnangut. Täiendavaid kulusid ala kaitse alla võtmisega ei kaasne. Virgestusvõimaluste arendamisel leitakse vahendid kohalike elanike ja omavalitsuse koostöös.

**Menetlus**

Suurupi Merekindluse metsa kaitsealakaitse alla võtmise ja kaitse-eeskirja avalikustamine toimus xx.xx.xxxx. Selles ajavahemikus toimus avalik väljapanek Harku Vallavalitsuses ning Harku valla veebilehel aadressil xxxx. Avalik arutelu toimus Harku Vallavalitsuses (Kallaste tn 12, Tabasalu) xx.xx.xxxx algusega kell xx, arutelust võttis osa xx inimest. Alljärgnevas tabelis on esitatud avalikustamise käigus laekunud seisukohad ning nendega arvestamine.